‹‹ግብፅ በአባይ ውሃ አጠቃቀም ላይ ያላት ምርጫ ከኢትዮጵያ ጋር መተባበር ብቻ ነው ›› ፕሮፌሰር ያዕቆብ አርሳኖ  በአአዩ የፖለቲካ ሳይንስና ዓለም አቀፍ ግንኙነት መምህርና የዓባይ ውሃ ጉዳይ ተመራማሪ
አዲስ አበባ፡- ‹‹ዛሬም ሆነ ወደፊትም ግብፅ በአባይ ውሃ አጠቃቀም ላይ ያላት ምርጫ ከኢትዮጵያ ጋር መተባበር ብቻ ነው›› ሲሉ በአዲስ አበባ ዩኒቨርሲቲ የፖለቲካል ሳይንስና ዓለም አቀፍ ግንኙነት መምህርና የአባይ ውሃ ጉዳይ ተመራማሪና ተደራዳሪ ፕሮፌሰር ያዕቆብ አርሳኖ ገለጹ፡፡ፕሮፌሰር ያዕቆብ በተለይ ለአዲስ ዘመን እንደተናገሩት፤ ለግብፅ ሌላ አማራጭ ማማተር ከንቱ ነው፡፡ ግብፅ፣ ሱዳን ወይም የትኛውም ሌላ ወገን ማወቅ ያለበት እ.ኤ.አ ከ2015 የመርህ መግለጫ ሰነድ በስተቀር ኢትዮጵያ ከግብፅም ሆነ ከሱዳን ጋር አስገዳጅ ውለታ እንደሌላት ነው፡፡ ‹‹በአባይ ውሃ የኢትዮጵያ  መብት፣ ከግብፅ የተረፈ መሆን የለበትም›› ያሉት ፕሮፌሰሩ፣ ይህ ከሆነማ ኢትዮጵያ የውሃ መብት ሉዓላዊ ባለቤትነት አይኖራትም ማለት ነው›› ብለዋል፡፡ እንደ እርሳቸው ገለጻ፤ እስከዛሬም ድረስ ግብፅ የምትሄድበት አካሄድ የማይገባት አካሄድ መሆኑ መታወቅ አለበት። የአባይ ውሃ ከኢትዮጵያ ይነሳል። ለወደፊቱም እንዲሁ ይቀጥላል። ድንበር ተሻጋሪ ሀብት ስለሆነ በመተሳሰብና በመተባበር በውሃ ሀብቱ ሁሉም መጠቀም ይችላል። ስለዚህም የግብፅ ፍላጎት የሌሎች ውሃ ተጋሪዎች ጥቅም፣ መብትና የልማት ፍላጎት ሊረመርም አይገባም፤ አይችልምም። ምንጊዜም ቢሆን የግብጽፅ ፍላጎት በጉልበት ሌሎች ላይ ሊጫን አይችልም። በጦርነትም አይሆንም። ‹‹ኢትዮጵያውያን ለግብፅ የተሳሳተ ፍላጎት ሲባል ጥቅማቸውን ዘንግተው እጃቸውን አጣጥፈው መብታቸውን ጥለው ይቀመጣሉ ተብለው አይታሰብም።›› ሲሉም ጠቅሰው፤ ግብፅ በጦርነት ፍላጎቷን ለመጫን ስንት ጦርነት ትዋጋለች? ስንት ጊዜስ ትዋጋለች? የግብፅን ጦርነት በትህትና የሚያስተናግድ ማንን ታገኛለች።›› ሲሉም አብራርተዋል። ፕሮፌሰር ያዕቆብ እንደገለጹት፤ ኢትዮጵያ ብቻ ሳትሆን ሌሎች የናይል ውሃ አመንጪ አገሮች የራሳቸውን ጥቅምና መብት ጥለው ግብፅን በትህትና አያስተናግዱም። የጦርነት ሐሳብ የተሳሳተ ብቻ ሳይሆን የቂል አስተሳሰብም ጭምር ነው። በተለይ ግብፅ በኢትዮጵያ ላይ በጦርነት የውሃ ፍላጎቷን ለማሟላት ማሰቧ በዲፕሎማሲና በመተሳሰብ የመሽራት ሐሳቡም ሆነ እውቀቱ ርቋታል ማለት ነው። የግብፅ ህዝብና የህዝብ ወገኖች የሚጠቅማቸውን ከሚጎዳቸው መለየት ያለባቸው እዚህ ላይ መሆኑን ልብ ማለት እንዳለባቸው አስታውቀው፣ የተሳሳቱ መሪዎቻቸውንም ልብ ግዙ ማለት የሚጠበቅባቸው እንደሆነ ፕሮፌሰሩ አመልክተዋል። ግብፃውያን በጦርነት የሚያገኙት ነገር እንደሌለም መረዳት እንደሚገባቸው አስረድተዋል። ፕሮፌሰር ያዕቆብ፣ ‹‹ግብፅ ማስተዋል ካቃታት እንደምንም ዓይኗን የሚከፍት ተሃድሶ ማድረግ ያስፈልጋታል። ይህም የሐሣብ ተሃድሶ ሲሆን፣ የውሃ ተቀባይ እንደመሆኗ መጠን ከውሃ ሰጪዎች ጋር እንድትተጋገዝና እንድትተባበር ያስችላታል እንደ ማለት ነው። በመሆኑም ከሌሎቹ ጋር በልማት መተባበር ነው። የአገሪቱ መሪዎችም እንዲሁ ተሃድሶ ያስፈልጋቸዋል›› ብለዋል።አዲስ ዘመን ሰኔ 12/2012 አስቴር ኤልያስ 